SKRIFTLIG FORESPØRGSEL E-0829/01

af Daniela Raschhofer (NI) til Kommissionen

(20. marts 2001)

Om: Forskning i og videreudvikling af BSE-test

Fra 1. april 2001 skal BSE-test for slagtekvæg være obligatoriske i hele EU. Med de omfattende test skal man udforske smittens udbredelse og genoprette forbrugernes tillid.

I denne forbindelse er effektive procedurer til påvisning af smitte samt viden, der bygger på undersøgelser af sygdommens epidemiologi, af afgørende betydning. Der findes imidlertid i øjeblikket ingen test, der kan påvise smitte hos alle kreaturer, der er ramt af sygdommen. Man henviser altid til en tilbageværende usikkerhed, selv ved et negativt testresultat.

Kommissionen bedes derfor oplyse:

- Har den indgået forskningsaftaler om udvikling af BSE-test eller videreudvikling af de hidtil anvendte test?

- Med hvilke finansielle midler støttes forskningen i bekræftende fald, og via hvilke budgetposter stilles midlerne til rådighed?

- Er der i det pågældende generaldirektorat planer om at fastsætte prioriteringer for forskningen? Hvilke prioriteringer er der i bekræftende fald tale om?

- Indgår forskningsenhederne i et netværk? I benægtende fald, hvorfor ikke? Hvordan koordineres forskningsresultaterne i bekræftende fald?

Svar afgivet på Kommissionens vegne af Philippe Busquin

(31. maj 2001)

Udviklingen af diagnostiske tester i forbindelse med animalske, overførbare spongiforme encephalopatier (TSE'er) har været højt prioriteret i den europæiske handlingsplan vedtaget af Rådet og Parlamentet i november 1996, som er gennemført ved tre særlige forslagsindkaldelser under programmerne Biomed, Biotech og Fair forskning og teknologisk udvikling (FTU) under det fjerde rammeprogram. I det femte rammeprogram er forskning i diagnosticering af TSE dækket af forskellige nøgleaktioner under programmet Livskvalitet og forvaltning af bioressourcer.

I øjeblikket gennemføres der i alt 9 projekter om diagnosticering af animalske TSE'er, hvor Fællesskabet bidrager med 9,4 mio. EUR, samt to europæiske netværk, som beløber sig til 3,1 mio. EUR.

På anmodning af Rådet (forskning) af 16. november 2000 er der nedsat en ekspertgruppe om forskning i TSE. Denne gruppe har undersøgt TSE-forskningen over hele Europa og identificeret forskningsprioriteterne. Disse prioriteter kan danne grundlag for en særlig indkaldelse af forslag om TSE-forskning i år. Forskning, der fører til udviklingen af TSE-tester, kan være blandt disse prioriteter.

Koordinatorerne af forskningsprojekterne mødes regelmæssigt og udveksler erfaringer og resultater. Kommissionen tager også initiativ til koordinatormøder i forbindelse med forskning i TSE for at vurdere forskningsresultaterne og sikre god formidling af information. De institutionelle partnerskaber, der er etableret gennem de forskellige typer af forskningsprojekter såsom omkostningsdeling, samordnede aktioner og tematiske netværk, fremmer og styrker desuden de nødvendige indbyrdes forbindelser mellem forskningsenhederne.

Resultaterne fra disse forskningsprojekter overføres til de relevante tjenestegrene i Kommissionen såsom generaldirektoratet (GD) for sundhed og forbrugerbeskyttelse (SANCO) til endelig evaluering i Den Videnskabelige Styringsgruppe.

Siden 1998 har Kommissionens Fælles Forskningscenter (FFC) evalueret og valideret tester til detektion af infektion med bovin spongiform encephalopati (BSE) i centralnervevævet på slagtede dyr samt til analyse af foder og fødevarer især med hensyn til kød- og benmel i dyrefoder eller risikomateriale i fødevarer.

FFC, der fungerer som Kommissionens referencecenter, arbejder på vegne af GD SANCO og i samarbejde med førende ekspertinstitutter i Fællesskabet. To FFC-institutter er inddraget i denne forskning, nemlig Institut for Referencematerialer og -målinger (IRMM) i Geel, Belgien, der validerer tester til BSE-smitte og fremstiller tester til stikprøvekontrol og referencemateriale, og Instituttet for Sundhed og Forbrugerbeskyttelse (IHCP) i Ispra, Italien, der koncentrerer sig om kvalitetskontrol af dyrefoder og detektion af risikomateriale i fødevarer.